[E]go Ansellus dominus de Triangulo notum facio tam presentibus quam futuris quod controversia que diu fuerat habita inter Gaufridum militem de Fuisseio et fratres ecclesie Vallis lucentis super quibusquam redditibus qui sunt apud Lailiacum et ferragio nemoris qui dicitur Lucens, in hunc modum pacificata fuit in mea presentia : quod prefatus Gaufridus dicte ecclesie fratribus redditus illos libere et quiete in perpetuum dimisit possidendos. In nemore etiam predicto minam ferri quantum uno furnello poterit sufflari dictis fratribus concessit. Insuper dedit eis usuarium pasture in nemore Lucenti et in foresta Fuisseii et in omnibus terris suis que sunt in finagio Fuisseii preter quam in pratis ad omnia pecora sua alenda omni tempore percipiendum. Super his omnibus se garantiam laturum quantum exiget jus sub sacramento fidei promisit. Hec omnia laudaverunt Nazaria mater ejus et sorores ejus Nazaria, Ermengardis et Ricoldis et cognati ejus Hugo, Hudeerus. Ego quoque de cujus feodo est quicquid prefatus Gaufridus apud Fuisseium habet, hoc totum laudavi et manutenendum promisi. Et ut ratum maneat et inconcussum sigilli mei impressione muniri feci. Actum anno incarnati Verbi M° C° nonagesimo octavo.